Document ID: /roh_data/filtered/fineweb-2-filterrobots_roh.jsonl.gz/61254

Nua è il cunfin tranter mulesta sexuala e flirtar? Tgi dastga tutgar? Tgi dastga far in tup spruh sur da la frisura ni la vestgadira? Quai n'è betg adina cler. Igl è savens in cunfin individual – schebain che l’integritad persunala na dastga mai esser periclitada.
Lavur preventiva per sensibilisar
Per che giuvnas e giuvens sajan dentant sensibilisads per questas dumondas datti organisaziuns che fan lavur preventiva. Per exempel Adebar, il post spezialisà per cussegliaziun e furmaziun a Cuira. Las collavuraturas dad Adebar organiseschan tranter auter lecziuns da scleriment sexual en scolettas e scolas cun scolaras e scolars enfin 20 onns en tut il chantun Grischun.
Susanna Siegrist Moser è la manadra dad Adebar. Per sensibilisar uffants per la tematica da cunfins sexuals dovra ella per exempel la metafra dal corp ch’è sco ina chasa cun iert.
Mintgin e mintgina ha sia chasa e ses iert. En quest iert na dastgan betg tuts entrar, ed en chasa insumma betg.
Ils uffants e giuvenils stoppian sentir sez, tgi che dastga vegnir quant damanaivel e tgi na betg, di Siegrist.
La rolla da stereotips – derasads gia tar uffants
In problem che resultia magari en mulesta sexuala sajan ils stereotips, di Gabriela Cabalzar, ch'è lavurera sociala e promotura da la giuventetgna en la Cadi. Stereotips sco per exempel «l’um pitga sin maisa» sajan anc adina derasads e quai sa sentia er tar giuvenils. Da quest stereotip resultia alura il maletg da l'um dominant e da la dunna obedaivla.
Stereotips sajan lura in problem sch'in sex vegnia restrenschids, di Susanna Siegrist Moser. Per exempel saja grev per in buob dad ir a scola cun in pullover rosa senza ch’el vegnia ris ora.
Acziun cunter violenza
Dapi ils 25 da november datti in'acziun naziunala cun il slogan «16 dis cunter violenza envers dunnas». Quests sa deditgeschan quest onn a la prevenziun da mulesta sexuala envers dunnas ed als stereotips. En quest connex datti diversas occurrenzas en l’entira Svizra, era en il Grischun. L'acziun dura enfin ils 10 da december.